C 76/1

A Bizottság közleménye

a 726/2004/EK rendelet 82. cikkének (1) bekezdése szerinti, gyógyszerekre vonatkozó második forgalombahozatali engedély iránti kérelmek kezeléséről

(2021/C 76/01)

Előszó

A 726/2004/EK európai parlamenti és tanácsi rendelet (1) 82. cikkének (1) bekezdése szerinti második forgalombahozatali engedélyek iránti kérelmek száma folyamatosan nő, és ez a tendencia valószínűleg a központosított eljárás alkalmazásának növekedésével párhuzamosan folytatódni fog.

A 82. cikk (1) bekezdésének zökkenőmentes alkalmazása, valamint az érintett érdekelt felek számára a nagyobb átláthatóság és kiszámíthatóság biztosítása érdekében a Bizottság 2010 márciusában dokumentumot tett közzé (amelyet 2011-ben aktualizált (2)) a második forgalombahozatali engedély iránti kérelem elbírálásakor alkalmazott kritériumokról. A Bizottság továbbra is aktualizálni fogja ezt a dokumentumot a 82. cikk (1) bekezdésének értelmezésével kapcsolatban újonnan felmerülő kérdések megválaszolása érdekében. A melléklet III. szakasza felsorolja az eddig véghezvitt aktualizációk időpontját és tartalmát.

E közlemény célja, hogy iránymutatást nyújtson azoknak, akik második forgalombahozatali engedély iránti kérelmet kívánnak benyújtani. Bár az iránymutatásokat tartalmazó dokumentumok nem kötelező erejűek, ez a közlemény a 726/2004/EK rendelet 82. cikke (1) bekezdésének Bizottság általi értelmezésén alapul. Amennyiben kétség merülne fel, a megfelelő uniós irányelvekre és rendeletekre kell hivatkozni. Ezenkívül csak az Európai Unió Bírósága jogosult az uniós joggal kapcsolatos kérdésekben hivatalos értelmezést adni.

1. Általános szempontok

A 726/2004/EK rendelet alapján kiadott forgalombahozatali engedély lehetővé teszi jogosultja számára, hogy a gyógyszert az Unió egész területén forgalmazza. Tekintettel a központosított eljárás keretében kiadott forgalombahozatali engedélyek egyedi jellegére és uniós dimenziójára, a 726/2004/EK rendelet előírja, hogy a központosított eljárás keretében engedélyezett gyógyszerek azonosítására egységes nevet kell alkalmazni (3). A rendelet korlátozza továbbá a kérelmezők/jogosultak azon lehetőségét, hogy gyógyszerenként egynél több forgalombahozatali engedélyt szerezzenek (a továbbiakban: második forgalombahozatali engedély). A 726/2004/EK rendelet 82. cikkének (1) bekezdése úgy rendelkezik, hogy:

„Meghatározott gyógyszerre vonatkozóan egy kérelmezőnek csak egy engedély adható. A Bizottság azonban engedélyezheti ugyanazon kérelmező számára, hogy ugyanazon gyógyszerre egynél több kérelmet nyújtson be az Ügynökséghez, amennyiben objektív, ellenőrizhető, közegészségügyi indokok állnak fenn a gyógyszerek egészségügyi szakemberek és/vagy betegek általi beszerezhetősége vonatkozásában, illetve a közös forgalomba hozatal miatt.”

A 82. cikk (1) bekezdésében foglalt feltételek teljesülésének értékelését eseti alapon kell elvégezni, megvizsgálva a tényállást mindegyik kérelem esetében. Mindazonáltal a leendő kérelmezőknek figyelembe kell venniük, hogy a 82. cikk (1) bekezdésének második albekezdése az első albekezdésben foglalt általános szabály alóli kivételt képez, ezért szűken kell értelmezni. A közegészség megőrzésére irányuló átfogó célkitűzéseknek és a központilag engedélyezett termékek harmonizációjának is fontos szerepet kell játszaniuk.

2. A 82. cikk (1) bekezdésének hatálya alá tartozó, forgalombahozatali engedély iránti kérelmek

A 726/2004/EK rendelet 82. cikkének (1) bekezdése az olyan gyógyszerek tekintetében benyújtott, forgalombahozatali engedély iránti kérelmekre vonatkozik, amelyekre korábban már adtak meg forgalombahozatali engedélyt a központosított eljárás keretében.

Megjegyzendő, hogy a korábban engedélyezett terméktől eltérő gyógyszer forgalombahozatali engedélye nem tekintendő második forgalombahozatali engedélynek, így azt nem szükséges a 82. cikk (1) bekezdése alapján értékelni. Ez azt is jelenti, hogy az ilyen kérelmek nem részesülhetnek a második engedélyekre alkalmazandó díjcsökkentésben.

Ezzel szemben az olyan gyógyszer tekintetében benyújtott, forgalombahozatali engedély iránti kérelem, amelyre korábban már adtak meg forgalombahozatali engedélyt a központosított eljárás keretében, egyértelműen a 82. cikk (1) bekezdésének hatálya alá tartozik, ha a kérelmező azonos (4) az eredeti forgalombahozatali engedély jogosultjával. Az ilyen kérelem jogosult lehet a második engedélyekre alkalmazandó díjcsökkentésre, de az engedély csak abban az esetben adható meg, ha teljesülnek a 82. cikk (1) bekezdésében foglalt feltételek.

Annak értékelésekor, hogy egy kérelem olyan konkrét gyógyszerre vonatkozik-e, amely már rendelkezik forgalombahozatali engedéllyel, így a 82. cikk (1) bekezdésének hatálya alá tartozik-e, a Bizottság a hatóanyag(ok)at és a gyógyszerformát veszi figyelembe. Ez összhangban van a gyógyszerek forgalomba hozatalára vonatkozó közösségi engedélyezési eljárásáról szóló bizottsági közleménnyel (5), amely kimondja, hogy a hatóanyag tekintetében ugyanolyan minőségi és mennyiségi összetételű (azaz azonos hatáserősségű) gyógyszereket ugyanazon terméknek kell tekinteni.

Ezenkívül a 2001/83/EK európai parlamenti és tanácsi irányelv (6) 10. cikke (2) bekezdésének b) pontja kimondja, hogy „valamely hatóanyag különböző sóit, észtereit, étereit, izomereit, izomerkeverékeit, komplexeit vagy származékait egyazon hatóanyagnak kell tekinteni, kivéve, ha tulajdonságaik jelentősen különböznek a biztonságosság és/vagy hatásosság tekintetében”. Bár a 10. cikk a generikus készítményekre vonatkozó kérelmek értékelésével foglalkozik, helyénvaló ugyanezt az elvet alkalmazni a 82. cikk (1) bekezdése szerinti különbségek értékelésekor.

Amennyiben a külön forgalombahozatali engedély iránti kérelmet jogszabály írja elő, az a 82. cikk (1) bekezdésének a hatályán kívül esik, ami azt jelenti, hogy a kérelmezőnek nem kell második forgalombahozatali engedély iránti kérelmet benyújtania a Bizottsághoz.

Az alábbi 2.1. és 2.2. szakasz a 82. cikk (1) bekezdésének hatályán kívül eső, illetve az az alá tartozó gyakorlati eseteket sorolja fel.

2.1. A 82. cikk (1) bekezdésének hatályán kívül eső kérelmek

A 82. cikk (1) bekezdésének hatályán kívül eső kérelmek az alábbi eseteket foglalják magukban:

— A hatóanyag(ok) nem azonos(ak).

— A hatóanyag különböző só, észter, éter, izomer, izomerkeverék, komplex vagy származék, amelynek tulajdonságai jelentősen különböznek a biztonságosság és/vagy a hatásosság tekintetében

— A gyógyszer különböző segédanyagokat tartalmaz, ami jelentős különbségeket eredményez a biztonságosság vagy a hatásosság tekintetében.

— A gyártó vagy a gyártási hely eltérő, és a termék jellemzőiből kifolyólag (különösen biológiai termékek esetében) ez jelentős eltéréseket eredményez a biztonságosság vagy a hatásosság tekintetében.

— A 141/2000/EK rendelet 7. cikkének (3) bekezdése szerint benyújtott kérelmek: a rendelkezés előírja, hogy a ritka és a nem ritka betegségek gyógyszerei nem tartozhatnak ugyanazon forgalombahozatali engedély hatálya alá.

— Az 1901/2006/EK rendelet 30. cikke alapján benyújtott kérelmek, illetve az egyéb betegségek gyógyszereire vonatkozó forgalombahozatali engedély iránti kérelmek, amennyiben a forgalombahozatali engedély első alkalommal történő megadása iránti kérelmet az 1901/2006/EK rendelet 30. cikke alapján nyújtották be. A 30. cikk egy új, önálló forgalombahozatali engedélyről, a gyermekgyógyászati felhasználásra szóló forgalombahozatali engedélyről rendelkezik.

2.2. A 82. cikk (1) bekezdésének hatálya alá tartozó kérelmek

A 82. cikk (1) bekezdésének hatálya alá tartozó kérelmek az alábbi eseteket foglalják magukban:

— A hatóanyag különböző só, észter, éter, izomer, izomerkeverék, komplex vagy származék, amelynek tulajdonságai jelentősen nem különböznek a biztonságosság és/vagy a hatásosság tekintetében.

— A gyógyszer különböző segédanyagokat tartalmaz, ami nem eredményez jelentős különbségeket a biztonságosság vagy a hatásosság tekintetében.

— A gyártó vagy a gyártási hely eltérő, kivéve, ha ez jelentős eltéréseket eredményez a biztonságosság vagy a hatásosság tekintetében.

— Az azonos hatóanyag-összetételű és gyógyszerformájú gyógyszerre vonatkozó forgalombahozatali engedély iránti kérelemmel kapcsolatban benyújtott adatok közötti eltérések (például a bioekvivalencia-adatok), amennyiben a termék nem tér el jelentősen biztonságossága vagy hatásossága tekintetében.

— Ezenkívül nem releváns az, ha az egyik forgalombahozatali engedély iránti kérelmet a 2001/83/EK irányelv 8. cikkének (3) bekezdésével összhangban nyújtják be, a másikat pedig rövidített eljárás keretében (pl. generikum, biológiailag hasonló vagy hibrid alkalmazás, tájékoztatáson alapuló beleegyezés) (7), amennyiben mindkét kérelem azonos minőségi és mennyiségi hatóanyag-összetételű és gyógyszerformájú gyógyszerre vonatkozik.

— A második engedély iránti kérelem tartalmazhat az eredeti kérelemben/forgalombahozatali engedélyben foglaltaknál kevesebb javallatot vagy gyógyszerformát, amennyiben ez szükséges a termék olyan tagállamokban történő forgalmazásához, ahol a konkrét javallat vagy gyógyszerforma szabadalmi oltalom alatt áll.

Az alkalmazási előírás (a továbbiakban: SmPC) harmonizációjának fenntartása érdekében azonban a kérelmezőnek kötelezettségvállalási nyilatkozatot kell benyújtania, amelyben vállalja a második forgalombahozatali engedélyben szereplő javallat(ok)/gyógyszerforma (gyógyszerformák) kiterjesztését, amennyiben a szabadalmi korlátozások már nem állnak fenn. Egy másik megoldás, hogy a kérelmező kötelezettséget vállalhat arra nézve is, hogy a korlátozások alatt álló javallatokat/gyógyszerformákat tartalmazó forgalombahozatali engedélyt visszavonja, miután a vonatkozó szabadalmak már nincsenek hatályban. Mivel az SmPC-k harmonizálása az Unióban a központosított eljárás egyik alappillére, a második forgalombahozatali engedélyek kérelmezői nem forgalmazhatják a különböző javallattal/hatáserősséggel/gyógyszerformával rendelkező két terméket ugyanabban az országban. A kötelezettségvállalási nyilatkozatnak a forgalombahozatali engedély iránti kérelem dokumentációjának részét kell képeznie.

A Bizottság szükségesnek ítéli annak kihangsúlyozását, hogy a 82. cikk (1) bekezdésének hatálya alá tartozó kérelmek nyomán csak akkor állítható ki forgalombahozatali engedély, ha az említett cikkben meghatározott feltételek teljesülnek. A jövőbeli kérelmezők számára ezért ajánlott, hogy értesítsék az Európai Gyógyszerügynökséget (a továbbiakban: Ügynökség), amennyiben egy kérelem a 82. cikk (1) bekezdésének hatálya alá esik, és e szervhez forduljanak tanácsért, ha bármilyen kétség merülne fel (például ha a biológiai gyógyszer gyártási helye eltérő).

Az egyértelműség kedvéért az Ügynökségtől kérelmezett tudományos értékelésének terjedelme és az esetlegesen felmerülő díjak e dokumentum tárgykörén kívül esnek.

3. A második forgalombahozatali engedély iránti kérelmek érvényességének az Ügynökség általi megállapítása

A forgalombahozatali engedély iránti kérelmeket, beleértve a második engedély iránti kérelmeket is, az Ügynökséghez kell benyújtani. A második forgalombahozatali engedély érvényességének megállapításához az Ügynökség az alábbiakat ellenőrzi:

— A második engedély iránti kérelmet ugyanaz a kérelmező nyújtotta-e be, amely a második kérelem alapjául szolgáló forgalombahozatali engedélyt/kérelmet (a továbbiakban: eredeti forgalombahozatali engedély/kérelem) is benyújtotta. További pontosításokért lásd az 5.1. szakaszt.

— Az eredeti forgalombahozatali engedély érvényes-e. További pontosításokért lásd az 5.2. szakaszt. Ez a lépés nem vonatkozik azokra a második engedély iránti kérelmekre, amelyeket az eredeti forgalombahozatali engedély iránti kérelemmel párhuzamosan nyújtanak be (vagyis azokban az esetekben, amikor az eredeti forgalombahozatali engedély iránti kérelem elbírálása még függőben van).

— Azokban az esetekben, amikor a második forgalombahozatali engedélyt tájékoztatáson alapuló beleegyezésen alapuló kérelem alapján nyújtották be, a forgalombahozatali engedély hivatkozott dokumentációt birtokló jogosultja által kiállított hozzájárulási nyilatkozat megléte, a 2001/83/EK irányelv 10c. cikke alapján benyújtott kérelmekhez hasonlóan. További pontosításokért lásd az 5.3. szakaszt.

— A Bizottság engedélyezte-e a második forgalombahozatali engedély iránti kérelem benyújtását. További pontosításokért lásd az 5.3. szakaszt.

4. A Bizottság engedélye a második forgalombahozatali engedély iránti kérelem benyújtására

A második forgalombahozatali engedély iránti kérelem 82. cikk (1) bekezdése alapján történő benyújtásának engedélyezését megelőzően a Bizottságnak meg kell bizonyosodnia arról, hogy a megfelelő feltételek teljesülnek. Ehhez ellenőriznie kell, hogy:

— a kérelmező „ugyanaz a kérelmező-e”, mint ahogyan az 5.1. szakaszban ismertetésre került; valamint, hogy

— a közegészségügyi indokok vagy a közös forgalomba hozatal indokai teljesülnek-e (lásd az e közlemény mellékletében meghatározott kritériumokat).

Az engedélyezési dokumentumban fel kell tüntetni a következőket:

— a második engedély iránti kérelem szempontjából releváns forgalombahozatali engedély jogosultjának nevét;

— a második engedély iránti kérelemben szereplő gyógyszer megnevezését (8);

— amennyiben a közös forgalmazás indokaira hivatkoznak, az ilyen közös forgalmazásra vonatkozó bizonyítékokat (a vállalatok közötti szerződést vagy megállapodást) legalább egy hónappal azelőtt be kell nyújtani a Bizottságnak, hogy az emberi felhasználásra szánt gyógyszerek bizottsága (a továbbiakban: CHMP) közzéteszi a második forgalombahozatali engedély iránti kérelemmel kapcsolatos véleményét; valamint

— amennyiben a második engedélyt bizonyos terápiás javallatokat vagy gyógyszerformákat védő szabadalmak meglétére alapozva kérelmezik, a kérelmezőnek kötelezettségvállalási nyilatkozatot kell benyújtania, amelyben vállalja a második forgalombahozatali engedélyben szereplő javallat(ok)/gyógyszerforma (gyógyszerformák) kiterjesztését, amint a szabadalmi korlátozások már nem állnak fenn. Egy másik megoldás, hogy a kérelmező kötelezettséget vállalhat arra nézve is, hogy a korlátozások alatt álló javallatokat/gyógyszerformákat tartalmazó forgalombahozatali engedélyt visszavonja, miután a vonatkozó szabadalmak már nincsenek hatályban. Mivel az SmPC-k harmonizálása az Unióban a központosított eljárás egyik alappillére, a második forgalombahozatali engedélyek kérelmezői nem forgalmazhatják a különböző javallattal/hatáserősséggel/gyógyszerformával rendelkező két terméket ugyanabban az országban. A kötelezettségvállalási nyilatkozatnak a forgalombahozatali engedély iránti kérelem dokumentációjának részét kell képeznie.

5. Valamennyi második forgalombahozatali engedély iránti kérelem engedélyezéséhez ellenőrizendő követelmények

5.1. „Ugyanaz a kérelmező”

Amikor az Ügynökséghez forgalombahozatali engedély iránti kérelem érkezik, annak ellenőriznie kell, hogy a kérelmező nyújtott-e már be forgalombahozatali engedély iránti kérelmet vagy számára azt megadták-e az adott termékre. Amennyiben igen, az Ügynökség a kérelmet a 82. cikk (1) bekezdésével összhangban második engedély iránti kérelemként dolgozza fel. A 82. cikk (1) bekezdése szerinti engedélyezési dokumentum kiadása előtt a Bizottságnak azt is ellenőriznie kell, hogy a második forgalombahozatali engedély kérelmezője ugyanaz a kérelmező-e, amely az eredeti forgalombahozatali engedélyt kérelmezte vagy annak jogosultja. A kérelmezőt mindkét esetben felkérhetik arra, hogy nyújtsa be a megfelelő bizonyítékokat.

A 82. cikk (1) bekezdése szerinti engedélyezés iránti kérelmek értékelésekor az alábbiakban meghatározottakkal azonos kritériumokat kell alkalmazni:

— 1998. évi közlemény a gyógyszerek forgalomba hozatalára vonatkozó közösségi engedélyezési eljárásról4, az „ugyanaz a szervezet” fogalmának meghatározására; valamint

— a kérelmezőknek szóló közlemény 2. fejezete az „ugyanaz a kérelmező” fogalmának meghatározására.

Ez konkrétan azt jelenti, hogy egy olyan vállalat, amely ugyanahhoz a vállalatcsoporthoz tartozik, vagy az olyan vállalatok, amelyek licenciaszerződést kötöttek, vagy más módon állapodtak meg az eredeti forgalombahozatali engedély kérelmezőjével az adott gyógyszer forgalomba hozatala tekintetében, második engedély iránti kérelmet nyújthatnak be.

Eset A 82. cikk (1) bekezdésének hatálya alá tartozik-e? A kérelmező ugyanaz, mint amely az eredeti forgalombahozatali engedély iránti kérelmet benyújtotta. igen A kérelmező ugyanahhoz a vállalatcsoporthoz tartozik, mint az eredeti forgalombahozatali engedély kérelmezője. Igen (9) A kérelmező független vállalat, amely megállapodott az eredeti forgalombahozatali engedély kérelmezőjével (licenciaszerződés vagy más, azonosítható megállapodás) a termék forgalomba hozatalát illetően. igen A kérelmező független vállalat. Licenciaszerződést kötött azon termék forgalombahozatali engedélyének jogosultjával, amelyre vonatkozóan a második engedélyt kérelmezték, de nem azon termék forgalomba hozatala miatt (például „A” és „B” vállalkozás megállapodik az x1 és x2 termék forgalomba hozataláról, de a kért második engedély az x3 készítményre vonatkozik). Nem (10) A kérelmező független vállalat, amely megállapodással rendelkezik arra vonatkozóan, hogy megvásárolja és/vagy felhasználja annak a vállalatnak az adatait, amely első alkalommal kérelmezte a termék forgalombahozatali engedélyét. Azonban nincs megállapodás a termék forgalomba hozataláról. Nem (10)

5.2. Az eredeti forgalombahozatali engedély érvényes

A második engedély iránti kérelemnek egy még érvényes eredeti forgalombahozatali engedélyhez kell kapcsolódnia. A második forgalombahozatali engedély iránti kérelem benyújtása nem lehetséges abban az esetben, ha: (i) az eredeti forgalombahozatali engedélyt nem újították meg; (ii) az eredeti forgalombahozatali engedélyt bevonták/visszavonták vagy felfüggesztették; vagy (iii) az eredeti forgalombahozatali engedély érvényessége a 2001/83/EK irányelv 24. cikkének (5) bekezdése értelmében megszűnt. Az Ügynökség felkérheti a kérelmezőt, hogy szolgáltasson bizonyítékot arra vonatkozóan, hogy az eredeti forgalombahozatali engedély érvényes.

5.3. Hozzájárulási nyilatkozat tájékoztatáson alapuló beleegyezésen alapuló kérelem esetén

A 2001/83/EK irányelv 10c. cikke szerinti, tájékoztatáson alapuló beleegyezésen alapuló kérelem formájában benyújtott, második engedély iránti kérelemhez mellékelni kell a forgalombahozatali engedély hivatkozott dokumentációt birtokló jogosultjának hozzájárulási nyilatkozatát, ahogyan az a 10c. cikk alapján benyújtott minden egyes kérelem esetében szükséges.

5.4. A Bizottság engedélye a második forgalombahozatali engedély iránti kérelem benyújtására

A második forgalombahozatali engedély iránti kérelmet benyújtó vállalatok már a Bizottság 82. cikk (1) bekezdésében előírtak szerinti beleegyezését megelőzően kezdeményezhetik a benyújtást megelőző tevékenységeket az Ügynökségnél. Azonban figyelembe kell venniük, hogy a második forgalombahozatali engedély nem adható meg, ha a Bizottság nem adott ki engedélyező dokumentumot a CHMP véleményét megelőzően, vagy ha az abban foglalt követelmények a CHMP véleményét megelőzően nem teljesültek.

Ezért rendkívül fontos, hogy a kérelmezők azonnal, de legalább egy hónappal a CHMP véleménye előtt kérjék az engedélyezési dokumentumot, és rendelkezésre bocsássanak minden lényeges információt, amely szükséges lehet.

A kérelmezőknek ki kell tölteniük az e közlemény mellékletének II. szakaszában található adatközlő sablont is, és azt a kérelemmel együtt kell benyújtaniuk. A sablont a 2021. április 1-jétől benyújtott valamennyi kérelem esetében alkalmazni kell.

(1) Az Európai Parlament és a Tanács 726/2004/EK rendelete (2004. március 31.) az emberi, illetve állatgyógyászati felhasználásra szánt gyógyszerek engedélyezésére és felügyeletére vonatkozó közösségi eljárások meghatározásáról és az Európai Gyógyszerügynökség létrehozásáról (HL L 136., 2004.4.30., 1. o.).

(2) https://ec.europa.eu/health/sites/health/files/files/latest_news/2011_09_duplicates_note_upd_01.pdf

(3) A 726/2004/EK rendelet 6. cikkének (1) bekezdése (HL C 229., 1998.7.22., 4. o.).

(4) Lásd az alábbi 5.1. szakaszt.

(5) 1998 HL C 229/4. https://ec.europa.eu/health/sites/health/files/files/eudralex/vol-1/com_1998/com_1998_en.pdf

(6) Az Európai Parlament és a Tanács irányelve (2001. november 6.) az emberi felhasználásra szánt gyógyszerek közösségi kódexéről (HL L 311., 2001.11.28., 67. o.).

(7) A 2001/83/EK irányelv 10. és 10c. cikke olyan különböző típusú rövidített eljárásokat említ, amelyek esetében a vállalat hivatkozhat más forgalombahozatali engedély dokumentációjában szereplő adatokra.

(8) Ha a javasolt megnevezést az Ügynökség neveket értékelő csoportja nem fogadja el, az engedélyezési dokumentum szükség szerint aktualizálható.

(9) Kivéve, ha a második forgalombahozatali engedély iránti kérelem a közös forgalomba hozatalon alapul (lásd a melléklet I. B. szakaszát).

(10) Ezt a kérelmet a 726/2004/EK rendelet 6. cikkének megfelelően kell kezelni.